<classify> HALMASHAURI ya Wilaya ya Nachingwea mkoani Lindi imepanga kuifanyia ukarabati mkubwa, Makumbusho ya Harakati za Ukombozi wa Msumbiji ya Farm 17. Hayo yamesemwa na Mwenyekiti wa Halmashauri hiyo, Ahmad Salum Makoroganya alipotembelewa ofisini kwake na waandishi wa habari wa Kampuni ya Magazeti ya Serikali TSN.Makoroganya alikiri makumbusho hiyo ipo katika hali mbaya kiasi cha kutishia uhai wake katika historia ya Tanzania na Msumbiji kwa ujumla. Alisema halmashauri inalitambua hilo na kuna mipango inafanywa ili kulikarabati jengo hilo na kulifanya kuwa kivutio cha watalii katika Halmashauri ya Nachingwea.Alisema Msumbiji imeendelea kuenzi Wilaya ya Nachingwea kama kitovu cha harakati za ukombozi wake ambapo ilijenga chuo kikuu nchini humo na kukiita Chuo Kikuu cha Nachin-gwea. Lakini kwa Tanzania katika kuenzi makumbusho hiyo mambo ni tofauti baada ya kuitelekeza kwa muda mrefu. Pia alisema Balozi wa Msumbiji nchini Tanzania amekuwa akifanya ziara za mara kwa mara katika makumbusho hiyo kuenzi na kuonesha umuhimu wa eneo hilo katika historia ya Msumbiji na Tanzania.Baadhi ya wanafunzi wa vyuo vikuu nchini Msumbiji wamekuwa wakitembelea eneo hilo kujionea kitovu cha harakati za ukombozi wa taifa lao hali ambayo inazidi kuonesha umuhimu wa makumbusho hiyo kwa vizazi vya sasa na vijavyo, aliongeza Makoroganya. Timu ya waandishi wa habari wa TSN ilipotembelea eneo hilo ilijionea hatari inayolikabili jengo lililokuwa likitumiwa na Kiongozi wa Harakati za Ukombozi wa Msumbiji, Samora Machel pichani. Ikiwa maamuzi hayo yatatekelezwa, makumbusho hiyo itakuwa na manufaa makubwa kwa Tanzania kwa sababu ni kivutio cha watalii kutoka katika mataifa ya kusini mwa Afrika ambayo ukombozi wao ulianzia katika ardhi ya Tanzania.Jengo hilo lilikuwa makazi na ofisi ya Samora Machel alipokuwa akiongoza vita vya ukombozi kutokea nchini Tanzania. Kutokana na kutokuwa na matunzo, jengo hilo limechakaa kupita kiasi hali ambayo imesababisha kuanza kupoteza uasili wake na umuhimu wake katika historia ya Tanzania. Kwa upande wake, Mkuu wa Shule ya Sekondari ya Farm 17 ambayo imerithi jina la kambi hiyo, Mwalimu Zacharia Lazaro alisema kama hakutakuwa na juhudi za makusudi na haraka za kulikarabati jengo hilo, ni dhahiri kuwa litaanguka na kuharibu hazina ya utalii unaohusu Msumbiji nchini Tanzania.Alisema eneo hilo baada ya Msumbiji kupata Uhuru lilikabidhiwa kwa Jeshi la Ulinzi la Wananchi wa Tanzania JWTZ ambapo lilianzisha chuo cha kijeshi na baadaye jeshi lilikabidhi majengo hayo kwa Halmashauri ya Wilaya ya Nachingwea na kuanzishwa Shule ya Sekondari ya Farm 17 mwaka 2005. Natoa mwito kwa serikali yetu ifanye utaratibu wa kulienzi hili jengo kwa kulikarabati likae kwenye uhalisia wake ili historia hii iweze kubaki kwetu sisi tuliopo na hata vizazi ambavyo vinakuja, aliongeza Mwalimu Lazaro wakati alipofanya mahojiano na waandishi wa habari wa TSN katika jengo hilo.Timu ya waandishi kutoka TSN ilijionea jengo hilo lilivyochoka ambapo miundombinu ya ndani imeharibika baada ya kukaa kwa kipindi kirefu bila kufanyiwa ukarabati kiasi cha kuifanya njia ya Samora inayopita ardhini kuwa makazi ya konokono na popo. Mwalimu Lazaro alisema wanahisi aibu watalii kutoka Msumbiji na Zimbabwe wanapolitembelea eneo hilo na kulikuta katika hali mbaya kiasi hicho na kuwafanya washindwe hata kuingia katika njia ya chini.Njia hiyo ya Samora Machel aliyokuwa akiitumia baada ya kutua katika kiwanja kidogo cha ndege kwa ajili ya usalama wake haipitiki tena baada ya kuporomoka katika baadhi ya maeneo na uwepo wa maji.Mkuu wa Mkoa wa Lindi, Godfrey Zambi katika kikao cha maandalizi ya Jukwaa la Fursa za Uwekezaji na Biashara linalotarajiwa kufanyika mwishoni mwa mwezi huu mkoani Lindi, alisema kuna umuhimu wa serikali kuchukua hatua za kuokoa makumbusho hiyo ambayo inaonesha mchango mkubwa wa Tanzania katika ukombozi wa Msumbiji na mataifa ya kusini mwa Afrika kwa ujumla.Jukwaa la Fursa za Uwekezaji na Biashara Mkoani Lindi linaandaliwa na Kampuni ya Magazeti ya Serikali TSN kwa ushirikiano na Ofisi ya Mkuu wa Mkoa wa Lindi kuonesha fursa za biashara na uwekezaji zinazopatikana mkoani humo na kuzitangaza.  <topic>: kitaifa 